Quality of learner experience in technology-enhanced learning
Authors: Κεφάλα Άννα 
Published: September 2021

Κύριο ερευνητικό στόχο της διατριβής αποτελεί η διερεύνηση και κατανόηση της ολικής εικόνας της Ποιότητας Εμπειρίας Εκπαιδευόμενου και ο προσδιορισμός των παραγόντων, οι οποίοι αναδύονται διεπιστημονικά από τους διαφορετικούς τομείς έρευνας και τεχνογνωσίας, ως εκείνοι οι οποίοι επηρεάζουν την αντίληψη εκπαιδευόμενου και συνδράμουν στην επίτευξη ποιοτικής μαθησιακής εμπειρίας. Το πρώτο μέρος της διατριβής απαντά στην πρόκληση της κατανόησης και διερεύνησης της επίδρασης των διαφόρων διεπιστημονικών παραγόντων στην Ποιότητα Εμπειρίας Εκπαιδευόμενου. Πραγματοποιείται πρωτότυπη σύνθεση της σχετικής θεωρίας και προτείνεται ένα διαστρωματοποιημένο πλαίσιο αναφοράς Ποιότητας Εμπειρίας Εκπαιδευόμενου, το οποίο αποτελεί ταξινόμηση των διαφόρων παραγόντων σε διαστάσεις επιρροής όπως η τεχνολογία, η υπηρεσία μάθησης, ο σχεδιασμός της διδασκαλίας, η διαδικασία μάθησης και τα μαθησιακά αποτελέσματα, με σκοπό την κατανόηση των ολικών απαιτήσεων Ποιότητας Εμπειρίας Εκπαιδευόμενου. Σε θεωρητικό επίπεδο, η πρωτότυπη σύνθεση της σχετικής βιβλιογραφίας και το προτεινόμενο πλαίσιο αναφοράς συνεισφέρουν στη μελέτη και επανεξέταση της Ποιότητας Εμπειρίας Εκπαιδευόμενου που συμμετέχει σε ένα σενάριο τεχνολογικά ενισχυμένης μάθησης, λαμβάνοντας υπόψη διεπιστημονικές διαστάσεις και παράγοντες όπως η τεχνολογία, η παρεχόμενη υπηρεσία, ο διδακτικός σχεδιασμός, η μαθησιακή διαδικασία και τα μαθησιακά αποτελέσματα. Η ακολουθούμενη διαστρωματοποιημένη προσέγγιση στο προτεινόμενο πλαίσιο αναφοράς επιτρέπει στους ερευνητές να αποφασίζουν ποιοι παράγοντες είναι πιο συναφείς και μπορούν να μετρηθούν για τις συγκεκριμένες συνθήκες μάθησης, καθώς και να επιλέξουν τις αντίστοιχες μεθόδους αξιολόγησης και μέτρησης. Η έρευνα επικεντρώνεται στην Ποιότητα Εμπειρίας που αντιλαμβάνεται ο Εκπαιδευόμενος και παρέχει στους λοιπούς εμπλεκόμενους στην εκπαιδευτική διαδικασία, όπως το διδακτικό προσωπικό, οι σχεδιαστές μαθημάτων και τα διοικητικά όργανα του ιδρύματος, γνώση των παραγόντων που επηρεάζουν την Ποιότητα Εμπειρίας του Εκπαιδευόμενου με σκοπό την ενίσχυση και βελτίωση της παρεχόμενης μαθησιακής εμπειρίας. Η ποικιλομορφία των επιρροών και η υποκειμενική τους φύση οδηγούν στο συμπέρασμα ότι δεν είναι εφικτή η υιοθέτηση γενικού μοντέλου για την αξιολόγηση και τη μέτρηση της Ποιότητας Εμπειρίας Εκπαιδευόμενου. Ανάλογα με τις συγκεκριμένες συνθήκες μάθησης και τους υπάρχοντες περιορισμούς, ενεργοποιούνται συγκεκριμένοι παράγοντες επιρροής οι οποίοι αναγνωρίζονται ως πιο σημαντικοί και συναφείς για την εξήγηση της Ποιότητας Εμπειρίας Εκπαιδευόμενου, οδηγώντας στην πραγμάτωση ενός μοντέλου έρευνας με βάση το προτεινόμενο πλαίσιο αναφοράς. Στα πλαίσια της διατριβής προτείνεται μία μεθοδολογία πραγμάτωσης μοντέλου με βάση το πλαίσιο αναφοράς, την οποία μπορούν να ακολουθήσουν οι ερευνητές με στόχο την πρακτική διερεύνηση της Ποιότητας Εμπειρίας Εκπαιδευόμενου που μετέχει σε κάποιο σενάριο μάθησης. Στο δεύτερο μέρος της διατριβής, πραγματοποιήθηκε εμπειρική διερεύνηση του θεωρητικού διαστρωματοποιημένου πλαισίου αναφοράς Ποιότητας Εμπειρίας Εκπαιδευομένου, μέσω της διεξαγωγής μελετών χρηστών για συγκεκριμένα σενάρια τεχνολογικά ενισχυμένης μάθησης, ακολουθώντας τη μεθοδολογία πραγμάτωσης μοντέλου. Τα ευρήματα της εμπειρικής έρευνας συνεισφέρουν στην εικόνα που έχουν οι εμπλεκόμενοι στην τριτοβάθμια εκπαίδευση σχετικά με την ανάπτυξη σεναρίων μάθησης που συνδυάζουν την παραδοσιακή μορφή εκπαίδευσης με πιο ευέλικτες μορφές που συνεπάγονται ενεργή συμμετοχή των εκπαιδευόμενων και τον αντίκτυπό τους στην αντίστοιχη Ποιότητα Εμπειρίας. Τα αποτελέσματα των μελετών χρηστών δείχνουν ότι η Ποιότητα Εμπειρίας Εκπαιδευόμενου μπορεί να διερευνηθεί και να μετρηθεί σε ικανοποιητικό επίπεδο από ένα υποσύνολο παραγόντων επίδρασης που ενεργοποιούνται από το πλαίσιο αναφοράς, ανάλογα με τις συγκεκριμένες συνθήκες μάθησης.